ITD คว้างานก่อสร้างท่าเทียบเรือ-สถานีรับ จ่ายก๊าซธรรมชาติเหลวหนองแฟบ มูลค่า 5.35 พันลบ.
ITD คว้างานก่อสร้างท่าเทียบเรือ-สถานีรับ จ่ายก๊าซธรรมชาติเหลวหนองแฟบ จังหวัดระยอง มูลค่า 5.35 พันลบ.
29 พ.ย. 2561

บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า เมื่อวันที่ 1 สิงหาคม พ.ศ. 2561 บริษัทฯได้เซ็นสัญญากับกิจการร่วมค้า ไซเปม และ ซีทีซีไอ เพื่อก่อสร้าง โครงการก่อสร้างท่าเทียบเรือและสถานีรับ-จ่ายก๊าซธรรมชาติเหลวหนองแฟบ จ.ระยอง ของบริษัท พีทีที แอลเอ็นจี จำกัด 
สำหรับลักษณะงานก่อสร้างจะประกอบด้วยการสร้างโครงสร้างพื้นฐานทั้งงานบนบกและงานในทะเล รวมถึงงานที่เกี่ยวข้องกับงานขุดดินถมดิน งานท่าเทียบเรือ, งานตอกเสาเข็ม,งานคอนกรีต และงานระบบน้ำเข้ามาใช้งานและน้ำออกหลังจากใช้งานแล้วโดยงานก่อสร้างประกอบด้วย
1. โครงการก่อสร้างท่าเทียบเรือซึ่งยื่นออกไปในทะเล ความยาว 5.5 กิโลเมตร จำนวน 1 ท่า และสามารถรองรับเรือขนาดใหญ่สุดได้ 266,000 ลูกบาศก์เมตร
2. โครงการก่อสร้างท่าเทียบเรือมีความยาวหน้าท่ารวม 135 เมตร จำนวน 1 ท่า
3. โครงการก่อสร้างท่าเทียบเรือมีพื้นที่ท่าเทียบเรือรวม 1,560 ตารางเมตร จำนวน 1 ท่า
4. โครงการก่อสร้างทางรับน้ำหล่อเย็นและทางออกระบายน้ำหล่อเย็น
โดยมูลค่างาน 5,349,024,588 บาท (ไม่รวมภาษีมูลค่าเพิ่ม) ระยะเวลาก่อสร้าง 30 เดือน